Megnyitó beszéd

Székely Bertalan pedagógiai élete

Pedagógiáról szólva mindenkinek az iskola jut az eszébe. Az iskola az a hely, amely a mai tudatban a legtávolabb helyezkedik el a maga tananyagával, dolgozataival és vizsgáival az alkotóművész fogalmától. Miközben mindannyian tudjuk, hogy szinte minden művész életének valamely időszakában tanult valakitől, vagy tanult valahol. De művésznek onnantól tekintjük, miután a tanultat, mint egy ruhát levedlette magáról és művészileg is önmagává vált.

Aki részese e születésnek a háttérben marad. Ő lesz a mester, a volt tanár. A művész sokszor hátra sem pillant, akár egy lepke tovaszáll. Ismerjük a mondást: A mór megtette kötelességét a mór mehet.

Székely Bertalannak is ez a sors jutott osztályrészül. Igazi peidagogosz volt, azaz olyan rabszolga, aki az ifjút iskolába kísérte és ott maradt végig vele, és míg az úrfi gyakran elkalandozott, a felhőket bámulta, a peidagogosz mindent megtanult és érdeklődése egyre nőtt. Míg a végén ő oktatta az érdeklődőket.

Egy tibeti anekdota szerint: a mester olyan, mint egy hegy. Ott tornyosul a tanítvány előtt és annak az a feladata, hogy átugorja a hegyet. Nagy kunszt, de valójában ez a feladat. Tibet és Pest nincs is olyan messze egymástól Székely Bertalan esetében sem.

E kis bevezető után szeretnék köszönetet mondani Juhászné Zsókának, hogy nemcsak Székely Bertalan emlékét ápolja, hanem törekszik újabb és újabb oldaláról megismerni és megismertetni a mester munkáságát. Köszönet Révész Emese művészettörténésznek, akinek eszébe jutottam a rajz és pedagógia téma együtt állásáról.

És köszönet Bojtos Anikó művészettörténésznek, aki újragondoltatott velem sok olyan részletet a munka folyamán, amik felett már rég elsiklottam. És köszönet e szép kiállítás megalkotóinak a fáradozásukért.

Ezek után megosztanék önökkel egy apróságot, amit a munka során értettem meg, de sem a tanulmányban sem a kiállításon nincsen nyoma. Viszont sokat mesél el Székely Bertalanról.

Székely Bertalan a kompozícióban és a foltban hitt. Meg volt győződve arról, hogy a kép csak a lassú megfontolt építkezésből bontakozhat ki elég hitelesen. Amikor a Nemzeti Galériában először lapozgattam rajzvázlat gyűjteményeit, feltűnt, hogy mennyi elrajzolt figurát látok a lapokon. Majd az egyik lapon többször is meg volt örökítve egy pár. A pác rajzon a nő egyik karja elnagyolva, rossz arányokkal, a férfi combja sem éppen comb. Szóval gyenge vázlat. A lapon ez a mozdulat van még többször megismételve és az utána következő lapokon is, tehát sokszor megrajzolta ugyanazt. Nem is értettem, amikor észrevettem, hogy mindegyik nő karja ugyanúgy rossz és mindegyik férfi combja is ugyanúgy van elrajzolva. Mintha Székely a hibát tovább másolta volna figuráról figurára. De mit akart ezzel egy olyan művész, aki olyan jól rajzolt, mint Székely Bertalan.

Több heti olvasás után kaptam meg a választ a kérdésemre, amikor azt olvastam egyik kéziratában, hogy amikor még a gondolatot hitelesen kifejező mozdulatokon gondolkodik az ember egy témával kapcsolatban, semmilyen részletet nem szabad túl jól megrajzolni, mert az ember hajlamos a jó részletet őrizni és továbbvinni a következő vázlatra, ezzel korlátozva a szabad alakítását a kifejésnek. Milyen igaza van. De mi kései utódok e rajzokban is a szépséget keressük, pedig a festői gondolkodást láthatnánk.

Szóval ez a kis anekdotaszerű megfigyelés is jól mutatja, hogy milyen sokrétűen gondolkodott a mester és milyen mesterien használta képességeit. Mindig annyit és mindig úgy, ami az épp aktuális téma megoldásához kellett. Ez az ökonomikus használata a tudásnak lenyűgöző és példaértékű. Székely Bertalan a gondolat szabad alakulása érdekében korlátozta önmagát, hogy a tőle telhető legtökéletesebbig jusson el.

Valami ilyesmit tanított folyamatosan a tanítással töltött négy évtized alatt tanítványainak is. Használják képességeiket arra, ahogy csak ők képesek használni őket. Ez ellentmondásnak látszik egy részleteiben kidolgozott rajzpedagógia tükrében. Pedig nem az, mert Székely világosan megkülönböztette a megtanulhatót és azt, ami az intuició és a személyes cselekmény az alkotásban, ami már valóban művészet. Székely is úgy gondolta, mint Johannes Itten, aki a Színtan bevezetőjének végén azt írja egy védikus példázat nyomán, hogy a tudás, olyan mint egy kocsi, felszállhatunk rá és egy darabon elvisz, de eljön a pillanat amikor le kell szállni róla és mindenkinek magának egyedül kell továbbmenni.

Ezennel a kiállítást megnyitom.

Szada, 2017. május 7. Csordás Zoltán